2015 TG387, met die bynaam The Goblin ("Die Aardgees") vanweë die letters TG en omdat dit naby Halloween ontdek is, is ’n trans-Neptunus-voorwerp (TNV) in die buitenste deel van die Sonnestelsel. Dit is op 13 Oktober 2015 die eerste keer by die Mauna Kea-sterrewag deur die sterrekundiges David J. Tholen, Scott Sheppard en Chad Trujillo waargeneem, en die ontdekking is op 1 Oktober 2018 bekend gemaak. 2015 TG387 is die derde bekende sednoïde, ná 90377 Sedna en 2012 VP113. Ná die ontdekking van 2015 TG387 (wat na raming ’n deursnee van 300 km het), het Sheppard et al. afgelei dit beteken daar is sowat 2 miljoen binneste Oortwolkvoorwerpe groter as 40 km breed, met ’n totale massa van 1×1022 kg (verskeie kere die massa van die Asteroïdegordel). Die wentelbaan van 2015 TG387 en ander verafgeleë TNV’s dui op, maar bewys nie, die bestaan van ’n hipotetiese Planeet Nege in die buitenste Sonnestelsel. Die voorwerp is tans 80 AE van die Son af, sowat twee en ’n half keer so ver as wat Pluto nou is.